钦定古今图书集成/明伦汇编/官常典/第561卷 > 陈楚
## 钦定古今图书集成/明伦汇编/官常典/第561卷 > 陈楚

按《唐书张孝忠传》：“陈楚者，茂昭甥也，字材卿，定州人。
有武干，事茂昭历牙将，常统精卒从征伐。茂昭入朝，
擢诸卫大将军，封普宁郡王。元和末，义武节度使浑
镐丧师，定州乱，拜楚为节度使，驰传赴军。及郊，无迎
者，左右劝无入，楚曰：‘定军不来迎以试我。今不入，正
堕计中’。乃冒雪行四十里，夜入其州，然军校部伍，皆
楚旧也”，由是众心乃定。徙河阳三城，入为左羽林统
军，检校司空。卒，年六十一，赠司空。子君奕，亦至凤翔
节度使。